ΓΡΑΠΤΗ ΕΡΩΤΗΣΗ E-2162/98

υποβολή: Olivier Dupuis (ARE) προς την Επιτροπή

(13 Ιουλίου 1998)

Θέμα: Σχέσεις με την Κούβα

Το Ευρωπαϊκό Κοινοβούλιο, στο ψήφισμά του σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για τις σχέσεις μεταξύ της Ευρωπαϊκής Ένωσης και της Κούβας (COM(95)0306 - C4-0298/95), που εγκρίθηκε στις 18 Ιανουαρίου 1996, (A4-0312/95)(1) ζητεί από την Επιτροπή να παράσχει τεχνική βοήθεια στην Κούβα για την εισαγωγή νέων θεσμικών και διαρθρωτικών μέτρων που είναι απαραίτητα για την εξασφάλιση της επιτυχίας των οικονομικών μεταρρυθμίσεων που αναλήφθησαν. Επίσης, το Ευρωπαϊκό Κοινοβούλιο υποστηρίζει το δικαίωμα των κουβανών εργαζομένων να ασκήσουν το δικαίωμά τους για απεργία, να ιδρύουν ανεξάρτητες συνδικαλιστικές οργανώσεις και να έρχονται σε άμεσες συμβατικές σχέσεις με τους εργοδότες, αντί να έχουν επίσημους διαμεσολαβητές και θεωρεί ότι η ΕΕ θα πρέπει να στηρίξει τη διαδικασία του εκδημοκρατισμού της Κούβας σε όλα τα επίπεδα.

Σύμφωνα με τις τελευταίες εκθέσεις, δεν υπάρχει σήμερα στην Κούβα ούτε ελευθερία του συνεταιρίσζεσθαι σε συνδικαλιστικές οργανώσεις, ούτε ελευθερία εκπροσώπησης για την προάσπιση των συμφερόντων και δικαιωμάτων των εργαζομένων, δεν παρατηρείται ουσιαστική βελτίωση στις συνθήκες διαβίωσης των κουβανών πολιτών, αλλά ούτε έχει σημειωθεί σημαντική πρόοδος στη διαδικασία του εκδημοκρατισμού της Κούβας.

Τι είδους και μέχρι τι ύψος τεχνική βοήθεια έχει παράσχει η Επιτροπή στην Κούβα για την εισαγωγή των νέων θεσμικών και διαρθρωτικών μέτρων που είναι απαραίτητα για την εξασφάλιση της επιτυχίας των οικονομικών μεταρρυθμίσεων; Ελέγχει η Επιτροπή τις συνθήκες διαβίωσης των κουβανών εργαζομένων και των πολιτών; Ποιές ενέργειες έχει αναλάβει η Επιτροπή με σκοπό να ενθαρρύνει τη βελτίωση της κατάστασης των κουβανών εργαζομένων και των πολιτών;

Απάντηση του κ. Fischler εξ ονόματος της Επιτροπής

(21 Σεπτεμβρίου 1998)

Η Επιτροπή δίδει ιδιαίτερη προσοχή στα διάφορα ψηφίσματα του Ευρωπαϊκού Κοινοβουλίου σχετικά με τις σχέσεις μεταξύ της Ένωσης και της Κούβας και ιδίως στις συστάσεις του 1996 στις οποίες αναφέρεται το αξιότιμο μέλος του Κοινοβουλίου, οι οποίες προβλέπουν τη στήριξη εκ μέρους της Ένωσης της μεταρρυθμιστικής διαδικασίας στην Κούβα.

Η κοινή θέση της Ένωσης, που εκδόθηκε στις 2 Δεκεμβρίου 1996(2) και επανεξετάστηκε τον Ιούνιο 1998, επιδιώκει τον ίδιο στόχο: την ενθάρρυνση ειρηνικής μεταβατικής διαδικασίας προς μια πολυφωνική δημοκρατία, μεγαλύτερο σεβασμό των δικαιωμάτων του ανθρώπου και των θεμελιωδών ελευθεριών και βιώσιμη οικονομική ανάπτυξη, καθώς και βελτίωση του βιοτικού επιπέδου του λαού της Κούβας. Η Επιτροπή κινείται αυστηρά προς αυτές τις κατευθύνσεις στο πλαίσιο της συνεργασίας της με την Κούβα.

Οι προσπάθειες της Επιτροπής να βελτιώσει τις συνθήκες διαβίωσης των κουβανών πολιτών είναι σημαντικές. Πράγματι, η ανθρωπιστική και επισιτιστική βοήθεια που παρέχει η Επιτροπή συμβάλλουν στην αντιμετώπιση των βασικών αναγκών των πλέον μειονεκτούντων στρωμάτων του πληθυσμού. Η Επιτροπή είναι ο κύριος χορηγός ανθρωπιστικής βοήθειας όσον αφορά την Κούβα, ιδίως μέσω των διαφόρων "συνολικών προγραμμάτων ανθρωπιστικής βοήθειας στον κουβανικό λαό".

Σύμφωνα, εξάλλου, με τις συστάσεις του Συμβουλίου, η Επιτροπή επιθυμεί να στηρίξει τη διαδικασία ανοίγματος της κουβανικής οικονομίας. Έχει λοιπόν από το 1994 αναλάβει πολλές δράσεις στον εν λόγω τομέα και το 1998 προγραμμάτισε τα παρακάτω έργα με σκοπό τη στήριξη των οικονομικών μεταρρυθμίσεων στην Κούβα: έργο στήριξης της ανάπτυξης οικονομικών σχέσεων μεταξύ μικρών και μεσαίων επιχειρήσεων (ΜΜΕ) στην Ευρώπη και την Κούβα; πρόγραμμα κατάρτισης των διευθυντικών στελεχών των κουβανικών επιχειρήσεων; έργο στήριξης της δημιουργίας φορολογικής υπηρεσίας; έργο στήριξης της μεταρρύθμισης του τραπεζικού συστήματος.

Μετά από σχετικό αίτημα, εξάλλου, του Συμβουλίου, η Επιτροπή έστειλε δύο τεχνικές αποστολές στην Κούβα επιφορτισμένες με την αξιολόγηση της κατάστασης των μεταρρυθμίσεων στον οικονομικό και νομικό τομέα με σκοπό την εξέταση των δυνατοτήτων συνεργασίας στους εν λόγω τομείς. Οι συστάσεις των εμπειρογνωμόνων εξετάζονται. Η νομική αποστολή είχε την ευκαιρία να συζητήσει το θέμα του εργατικού δικαίου με τις κουβανικές αρχές, οι οποίες εκδήλωσαν ενδιαφέρον για συνεργασία στο πλαίσιο της μεταρρύθμισης του εργατικού κώδικα της χώρας. Η Επιτροπή πιστεύει ότι κάθε συνεργασία στο συγκεκριμένο τομέα θα συμβάλει οπωσδήποτε στη βελτίωση της κατάστασης των κουβανών εργαζομένων.

Η Ένωση εξακολουθεί να ανησυχεί για την προσβολή των ελευθεριών της έκφρασης και του συνεταιρίζεσθαι. Δημιούργησε ομάδα εργασίας για το θέμα των δικαιωμάτων του ανθρώπου στην Αβάνα. Κατά την τελευταία επανεξέταση της κοινής του θέσης, το Συμβούλιο σημείωσε σχετικά ότι το 1998 επιτελέστηκε σημαντικό έργο από την ομάδα εργασίας, όσον αφορά την πρόοδο του διαλόγου σχετικά με την κατάσταση των δικαιωμάτων του ανθρώπου στην Κούβα.

(1) ΕΕ C 32 της 5.2.1996, σελ. 85.

(2) ΕΕ L 322 της 12.12.1996.